Forslag til Rådets beslutning om et flerårigt program for fremme af energieffektiviteten i Fællesskabet - SAVE II (95/C 346/06) KOM(95) 225 endelig udg. - 95/0131(SYN)

(Forelagt af Kommissionen den 7. november 1995)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 130 S, stk. 1,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

ifølge traktatens artikel 130 R er et af målene med Fællesskabets politik på miljøområdet at sikre en forsigtig og rationel udnyttelse af naturressourcerne;

den 29. oktober 1990 opstillede miljø- og energiministrene forsamlet i Rådet den målsætning, at de samlede CO2-emissioner i hele Fællesskabet skal stabiliseres på 1990-niveauet inden år 2000;

der blev ved Rådets beslutning 93/389/EØF (1) indført en overvågningsmekanisme for CO2-emissioner og andre drivhusgasser;

de CO2-emissioner, der skyldes Unionens energiforbrug, forventes under normale økonomiske vækstbetingelser trods bestræbelserne at vokse med 5-8 % mellem 1995 og 2000;

i sin meddelelse af 8. februar 1990 om energi og miljø påpegede Kommissionen, at energieffektivitet er grundpillen i de fremtidige bestræbelser på at formindske energiens negative indflydelse på miljøet;

bedre energistyring vil få positive virkninger for miljøet og forsyningssikkerheden og for en bæredygtig udvikling;

Kommissionen har i en grønbog af 11. januar 1995 forelagt Rådet sit syn på den fremtidige energipolitik i Fællesskabet og på rollen for energibesparelser og -effektivitet;

ifølge traktatens artikel 130 A skal Fællesskabet udvikle og fortsætte sin indsats for at styrke sin økonomiske og sociale samhørighed, og det skal navnlig stræbe efter at formindske forskellene mellem de forskellige områders udviklingsniveauer og forbedre situationen i de mindst begunstigede områder, og energien bør indgå i disse bestræbelser;

ved Rådets beslutning 91/565/EØF (2) vedtog Rådet et energieffektivitetsprogram (SAVE), hvis formål var at styrke energieffektivitetsinfrastrukturerne i Fællesskabet; dette program udløber den 31. december 1995;

Fællesskabet erkendte, at SAVE-programmet er et vigtigt led i Fællesskabets strategi for CO2-begrænsning;

i Kommissionens meddelelse af 8. maj 1991 om Den Europæiske Unions energiplanlægning på regionalt plan, i Rådets (energiministrenes) konklusion på denne meddelelse og i Europa-Parlamentets resolution af 16. juli 1993 (3) hedder det, at aktiviteterne bør videreføres, udbygges og udnyttes til støtte for Fællesskabets energistrategi; dette initiativ til regionale aktiviteter vil blive fuldstændig integreret i et nyt SAVE II-program;

Europa-Parlamentet og Rådet har ved beslutning nr. 1110/94/EF (4) vedtaget det fjerde rammeprogram for teknologisk forskning, udvikling og demonstration; energieffektivitetspolitik er et vigtigt middel til fremme og udnyttelse af de nye energiteknologier, rammeprogrammet har til formål at indføre; SAVE II er et politisk middel, som supplerer rammeprogrammet;

på miljøministrenes møde i Rådet den 15. og 16. december 1994 erklærede de, at den tilsigtede stabilisering af CO2-emissionerne kun kan opnås ved hjælp af et sæt samordnede foranstaltninger, som skal forbedre energieffektiviteten og den rationelle energiudnyttelse, og som bygger på udbud og efterspørgsel på alle planer inden for energiproduktion, energiomdannelse, energitransport og energiforbrug, og som skal tage hensyn til udnyttelsen af vedvarende energikilder, og at et program for lokal energistyring kan være en af disse foranstaltninger;

bedre energieffektivitet vil få en positiv virkning både på miljøet og forsyningssikkerheden, som begge er af almen karakter, og et omfattende internationalt samarbejde er ønskeligt for at opnå de bedste resultater;

alle elementer fra handlingsprogrammet for forbedring af elektricitetsudnyttelsen indført ved Rådets beslutning 89/364/EØF (5) bør integreses i SAVE-II-programmet; følgelig bør nævnte beslutning ophæves;

CO2-emissionerne kan reduceres med 180-200 mio. tons inden år 2000, hvis den endelige efterspørgsels energiintensitet forbedres med 5 % mere end forventet;

Et SAVE-II-program er et vigtigt og nødvendigt middel til fremme af øget energieffektivitet;

det er af politiske grunde ønskeligt, at SAVE-II-programmet åbnes for de associerede central- og østeuropæiske lande (CØL) i overensstemmelse med konklusionerne fra Det Europæiske Råds møde i København i juni 1994, således som skitseret i Kommissionens meddelelse til Rådet herom i maj 1994;

da SAVE-II-programmets budget er forbeholdt deltagere fra medlemsstaterne, må bevillingerne til de associerede CØL's deltagelse i programmet tages fra andre fællesskabsmidler -

VEDTAGET FØLGENDE BESLUTNING:

Artikel 1

1. Fællesskabet støtter et femårigt program om en række foranstaltninger, der skal fremme energieffektiviteten i Fællesskabet. Programmets generelle formål er at tilskynde til energieffektivitetsforanstaltninger og øget investering i energibesparelser og at medvirke til at forbedre den endelige efterspørgsels energiintensitet med et procentpoint mere om året end ellers muligt.

2. Fællesskabet vil inden for rammerne af SAVE-II-programmet for fremme af energieffektiviteten i Fællesskabet, i det følgende benævnt programmet, finansiere en række aktiviteter, der opstilles blandt dette direktivs målsætninger.

Artikel 2

Følgende energieffektivitetsaktioner finansieres over programmet:

a) undersøgelser og aktioner, som fører til iværksættelse og færdiggørelse af Fællesskabets lovgivning og ydelsesnormer for energieffektivitet

b) sektorbestemte pilotaktioner, der tager sigte på at fremme investeringerne i energieffektivitet og/eller forbedre energiforbrugsmønstrene, og som hovedsagelig skal udføres ved hjælp af EF-omspændende netværk

c) målrettede, sektorbestemte pilotaktioner, hvis formål er at fremme investeringerne i energieffektivitet og/eller forbedre energiforbrugsmønstrene og som hovedsagelig skal udføres af offentlige og private virksomheder

d) foranstaltninger, der foreslås af Kommissionen for at fremme erfaringsudveksling navnlig ved hjælp af informationsnetværk, der har til formål at koordinere EF-aktiviteter og internationale, nationale og regionale aktiviteter ved at sørge for hensigtsmæssige midler til informationsudveksling

e) foranstaltninger, der foreslås af andre for at fremme erfaringsudveksling navnlig ved hjælp af informationsnetværk, der har til formål at koordinere EF-aktiviteter og internationale, nationale og regionale aktiviteter ved at sørge for hensigstmæssige midler til informationsudveksling

f) en aktion, der drejer sig om detaljeret sektorbestemt overvågelse af energieffektivitetens udvikling i Fællesskabet og i de enkelte medlemsstater ved hjælp af analytiske værktøjer, herunder programmet selv

g) særlige aktioner, som går ud på at skabe større samhørighed mellem medlemsstaterne og regionerne, når det drejer sig om energieffektivitet, ved at støtte udviklingen af energieffektivitetsinfrastrukturer i de medlemsstater, hvis energieffektivitetspolitik endnu ikke er tilstrækkelig udviklet

h) særlige aktioner for energistyring på regionalt plan og i byer

i) undersøgelser og foranstaltninger, som skal sikre, at der i forbindelse med andre programmer tages initiativ til at øge energieffektiviteten, og at energieffektivitet anvendes som et kriterium i EF's strategiske programmer

j) evaluering og overvågning af de aktioner, der udføres på grundlag af litra a)-i).

Artikel 3

1. Alle omkostninger i forbindelse med aktionerne og foranstaltningerne i artikel 2, litra a), d), f), i) og j), afholdes af Fællesskabet.

2. Aktionerne og foranstaltningerne i artikel 2, litra b), c), e), g) og h), finansieres med højst 50 % af de samlede omkostninger.

3. De resterende midler til finansiering af aktionerne og foranstaltningerne i artikel 2, litra b), c), e), g) og h), kan komme fra offentlige eller private kilder eller fra en kombination af begge.

Artikel 4

1. Kommissionen er ansvarlig for programmets finansielle og praktiske gennemførelse på fællesskabsniveau.

2. Betingelserne og retningslinjerne for støtte til aktiviteterne og foranstaltningerne i artikel 2 fastsættes hvert år i henhold til kriterierne for omkostningseffektivitet efter proceduren i artikel 5 på grundlag af rentabilitetskriterierne, prioriteringslisten i artikel 6, stk. 2, og energieffektivitetens udvikling, som den konstateres ved aktiviteten i artikel 2, litra f).

Artikel 5

Kommissionen bistås af et rådgivende udvalg, der består af repræsentanter for medlemsstaterne og har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, eventuelt ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

Medlemsstaterne fremlægger årligt Kommissionen en rapport om de nationale energieffektivitetsprogrammer for at bistå Kommissionen med at udarbejde passende ledsageforanstaltninger.

Kommissionen udarbejder hvert år en prioriteringsliste for programmets finansieringsaktiviteter på grundlag af rapporterne i stk. 1. Listen skal tage hensyn til komplementariteten mellem SAVE II og de nationale programmer. De områder, hvor komplementariteten er størst, skal have fortrinsstilling.

Artikel 7

1. Når programmet har løbet i tre år, forelægger Kommissionen Europa-Parlamentet og Rådet en rapport om de energieffektivitetsforanstaltninger, der er truffet på EF- og på nationalt plan, og om resultaterne heraf, navnlig for så vidt angår de i artikel 1 omhandlede formål. Rapporten ledsages af forslag til eventuelle ændringer på baggrund af resultaterne.

2. Når programmet er afsluttet, foretager Kommissionen en generel vurdering af resultaterne i forbindelse med beslutningens anvendelse og overensstemmelsen mellem nationale og EF-aktioner. Den forelægger Europa-Parlamentet, Rådet, Det Økonomiske og Sociale Udvalg og Regionsudvalget en rapport herom, navnlig for så vidt angår virkeliggørelsen af de i artikel 1 omhandlede formål.

Artikel 8

Beslutning 89/364/EØF ophæves.

Artikel 9

SAVE II står åbent for de associerede central- og østeuropæiske lande (CØL) på de betingelser, som omtales i associeringsaftalernes tillægsprotokoller om disse landes deltagelse i Fællesskabets programmer.

Artikel 10

Denne beslutning anvendes fra den 1. januar 1996 til den 31. december 2000.

Artikel 11

Denne beslutning er rettet til medlemsstaterne.

(1) EFT nr. L 167 af 9. 7. 1993, s. 31.

(2) EFT nr. L 307 af 8. 11. 1991, s. 34.

(3) EFT nr. C 255 af 20. 9. 1993, s. 252.

(4) EFT nr. L 126 af 18. 5. 1994, s. 1.

(5) EFT nr. L 157 af 9. 6. 1989, s. 32-34.